和東坡先生梅花三首  其三
作者：晁補之
朝代：宋

paragraphs: 梅花落盡上饒村，腸斷子規啼月魂。
慰人獨有白玉蕊，不到窗前只醉昏。
坐罏環甕不舉首，浮花浪蕊空滿園。
海山有客心似水，揮麈自散炎洲溫。
松風亭下亦如夢，不見枝雪流初暾。
孫登一絃百韵足，有山便足同蘇門。
似聞對客但長嘯，獨謂此花終日言。
一篇尚可三致志，聽人酌去如衢樽。